钦定古今图书集成/理学汇编/字学典/第096卷 > 庾翼
## 钦定古今图书集成/理学汇编/字学典/第096卷 > 庾翼

按《晋书》本传：“庾翼字稚恭，年二十二，兄亮使白衣，领
数百人备石头，累迁征西将军，领南蛮校尉。追赠车
骑将军，谥曰肃。”

按《书断》：庾翼善草隶书，名亚右军。兄亮亦有书名，尝
就右军求书，逸少答云：“稚恭在彼，岂复假此。”尝复以
章草答亮示翼，乃大服。因与王书云：“吾昔有伯英章
草十纸，因丧乱遗失。尝谓人曰：‘妙迹永绝。今见足下
答家兄书，焕若神明，顿还旧观’。”

按《宣和书谱》：庾翼善草隶，与王羲之并驰争先。方羲
之学者多所崇重，翼多所不平，因寄书昆弟辈云：“可
谓憎家鸡好野雉也。”是知翼之书固自超绝。今御府
所藏二草书“步征帖”、行书盛事帖。

按《玉海》庾翼有《芝英章草》十纸。